**“ХҮНСНИЙ БҮТЭЭГДЭХҮҮНИЙ САВ БООДЛЫН ШОШГОЛОЛТОД ТАВИХ ШААРДЛАГА” СТАНДАРТ**

Хүнсний бүтээгдэхүүний сав, боодол дээр байгаа шошгыг хэрхэн бичих талаар хүнсний хууль эрх зүйн хорооноос батлан гаргасан стандартуудыг үндэсний болгон орчуулан боловсруулж, “MNS CAC 1:2007, Савласан бүтээгдэхүүний шошгололтод тавих шаардлага”, “MNS CAC GL 2:2007, Шим тэжээлт чанарыг шошгод тусгах зөвлөмж” гэсэн 2 нэрийн стандартыг хэрэглэж ирсэн.

Дээрх стандартуудын эх хувьд нэмэлт өөрчлөлт орсны улмаас сайжруулах шаардлага тулгарч ЭМЯ, НЭМҮТ, санаачилга гарган дахин хянах ажлыг гардан ажиллаж “MNS 6648:2016, Хүнсний бүтээгдэхүүний сав боодлын шошгололтод тавих шаардлага” стандартыг батлуулсан.

Хүнс үйлдвэрлэгч, худалдаа эрхлэгч нарт бэлтгэл ажил хангуулах үүднээс уг стандартыг хэрэгжүүлж эхлэх хугацааг 2018 оны 01 сарын 01-ний өдрөөр тогтоосон.

Энэхүү стандартад заасан хуучин стандартаас ялгаатай зарим шаардлагыг дурдвал:

**а/ 5.2.1.1** Орц бүрдүүлэгчийн жагсаалт нь “орц” гэсэн тодотголтой байна. /урд нь найрлага буюу найрлага бүрдүүлэгч гэдэг байсан/

**б/ 5.12** Шимт бодисын мэдэгдэл

**5.12.1** Хүнсний бүтээгдэхүүний найрлагын өвөрмөц шинжийг шошго дээр тусгайлан мэдээлж болно. Үүнд: энэ стандартын **5.11** зүйлд дурдсан мэдээлэл хамаарахгүй.

**5.12.2** Тухайн хүнсэнд агуулагдах аль нэг шимт бодисын талаар мэдэгдэл гаргасан бол түүний агууламжийн талаар заавал мэдээлнэ.

**в/ 5.13** Эрүүл мэндийн мэдэгдэл

**5.13.1** Дараах шаардлагыг хангасан тохиолдолд хүнсний бүтээгдэхүүний шошго дээр эрүүл мэндийн мэдэгдэл гаргаж болно. Үүнд:

**5.13.1.1** Мэдэгдэл нь шинжлэх ухааны үндэслэлтэй нотолгоонд суурилсан, эрүүл мэндийн асуудал хариуцсан эрх бүхий байгууллагаар хүлээн зөвшөөрөгдөж батлагдсан байна.

**5.13.1.2** Мэдэгдэл нь зохистой хооллолтын дадлыг зөрчих, аливаа хүнсийг хэтрүүлэн хэрэглэхийг дэмжсэн байж болохгүй гэх мэт.